作者:孟郊
標題:遊韋七洞庭別業
內容:洞庭如瀟湘，疊翠蕩浮碧。松桂無赤日，風物饒清激。逍遙展幽韻，參差逗良覿。道勝不知疲，冥搜自無斁。曠然青霞抱，永矣白雲適。崆峒非凡鄉，蓬瀛在仙籍。無言從遠尚，還思君子識。波濤漱古岸，鏗鏘辨奇石。靈響非外求，殊音自中積。人皆走煩濁，君能致虛寂。何以祛擾擾，叩調清淅淅。既懼豪華損，誓從詩書益。一舉獨往姿，再搖飛遁跡。山深有變異，意愜無驚惕。採翠奪日月，照耀迷晝夕。松齋何用掃，蘿院自然滌。業峻謝煩蕪，文高追古昔。暫遙朱門戀，終立青史績。物表易淹留，人間重離析。難隨洞庭酌，且醉橫塘席。